Document ID: 32007D0688

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Οκτωβρίου 2007
για την τροποποίηση της απόφασης 2005/393/ΕΚ όσον αφορά τις απαγορευμένες ζώνες σε σχέση με τον καταρροϊκό πυρετό του προβάτου
[κοινοποιηθείσα υπό τον αριθμό Ε(2007) 5054]
(Κείμενο που παρουσιάζει ενδιαφέρον για τον ΕΟΧ)
(2007/688/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 8 παράγραφος 3,
Εκτιμώντας τα ακόλουθα:
(1)
Η οδηγία 2000/75/ΕΚ ορίζει κανόνες και μέτρα ελέγχου για την καταπολέμηση του καταρροϊκού πυρετού του προβάτου στην Κοινότητα, συμπεριλαμβανομένου του καθορισμού ζωνών προστασίας και εποπτείας και της θέσπισης απαγόρευσης για την απομάκρυνση των ζώων από τις εν λόγω ζώνες.
(2)
Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (2), προβλέπει την οριοθέτηση των συνολικών γεωγραφικών περιοχών στις οποίες τα κράτη μέλη οφείλουν να καθορίζουν ζώνες προστασίας και εποπτείας (εφεξής «οι απαγορευμένες ζώνες») σχετικά με τον καταρροϊκό πυρετό του προβάτου.
(3)
Μετά την κοινοποίηση της εκδήλωσης εστίας καταρροϊκού πυρετού του προβάτου οροτύπου 1 τον Ιούλιο του 2007 στη νότια Ισπανία, η Ισπανία όρισε απαγορευμένη ζώνη λόγω της εκδήλωσης της εστίας αυτής.
(4)
Κατόπιν τεκμηριωμένης αίτησης της Ισπανίας, είναι σκόπιμο να τροποποιηθεί η οριοθέτηση της απαγορευμένης ζώνης E στο παράρτημα I της απόφασης 2005/393/ΕΚ και να δημιουργηθεί νέα ζώνη στην οποία συνυπάρχουν οι ορότυποι 1 και 4.
(5)
Ύστερα από την κοινοποίηση εκδήλωσης εστιών καταρροϊκού πυρετού από τις αρμόδιες αρχές του Βελγίου, της Γερμανίας, της Γαλλίας και των Κάτω Χωρών στα μέσα Αυγούστου και αρχές Σεπτεμβρίου 2006, η Επιτροπή τροποποίησε αρκετές φορές την απόφαση 2005/393/ΕΚ όσον αφορά την οριοθέτηση των σχετικών απαγορευμένων ζωνών.
(6)
Ύστερα από τεκμηριωμένη αίτηση που υπέβαλε η Γαλλία και η Γερμανία, κρίνεται σκόπιμη η τροποποίηση της οριοθέτησης της απαγορευμένης ζώνης στη Γαλλία και στη Γερμανία.
(7)
Μετά τη διεύρυνση της απαγορευμένης ζώνης στη Γερμανία λόγω της πρόσφατης εκδήλωσης εστιών στη Βαυαρία και στο Schleswig-Holstein, κρίνεται σκόπιμη η οριοθέτηση απαγορευμένων ζωνών στην Τσεχική Δημοκρατία και στη Δανία.
(8)
Η απόφαση 2005/393/ΕΚ πρέπει να τροποποιηθεί ανάλογα.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2005/393/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 19 Οκτωβρίου 2007.

Labels: 0
3
6